Казка дзесятая.   
  
Мусяняты  
(Казкі Лесавічка)  
*Яраслаў Пархута*

Кошка Муся прывяла ажно пяцёра кацянят. Праз нейкі час зрабіла агледзіны і здзівілася:

— Шэранькія ўсе. Як іх адрозніваць буду?

Суседка, кошка Магдалена, якая зроду дзяцей не мела, параіла:

— Схадзі да ката Арцёма, няхай меткі паставіць. А то, сапраўды, усе — як адно. Зблытаць можна!

Кошка Муся ўзяла блізнят-кацянят і пайшла да ката Арцёма. Той якраз ляжаў на печы і курну́ выводзіў.

— Ачніся! — сказала кошка Муся — Работа ёсць. Пакуль збегаю мышэй паганяць, ты, калі ласка, памець маіх дзіцянят. Каб хоць трошкі розніліся.

Кот Арцём пазяхнуў, саскочыў з печы, пачасаў за вухам, дастаў з паліцы бляшанку бялілаў і скамандаваў:

— Усім пасесці на лаву і не варушыцца!

Кацяняты паўскаквалі на лаву, паселі ў радок і стаіліся. А ён узяў пэндзлік, абмакнуў у фарбу і ўсім на лобе зорачкі белыя намаляваў. Зноў абмакнуў — і на пярэднія лапкі як шкарпэтачкі надзеў. Яшчэ раз абмакнуў — і ўсім нібы гальштучкі светлыя павесіў. Хацеў абмакнуць у чацвёрты раз, але фарба скончылася, і ён загадаў:

— А цяпер брысь на печ! Сушыцца.

Кошка Муся вярнулася шарай гадзінай, калі яе дзеткі спалі. Будзіць пашкадавала, згрэбла ўсіх у абярэмак, за фатыгу[[1]](#footnote-1) кату Арцёму дзякуй сказала і пайшла дахаты.

А раніцаю ледзь не самлела:

— Што бачу? Усе пяцёра зноў як адненькае!

Кінулася да ката Арцёма з папрокамі:

— За такое вушы надраць мала!..

А той спакойна прамовіў:

— Даруй. Не разабраўся спрасоння.

Схадзі да ката Бімбуса, ён выручыць. А то я пасля ўчарашняга…

Кот Бімбус выслухаў усе прэтэнзіі, усе пажаданні, агледзеў мусянят і сказаў:

— Так і быць, падпраўлю. Пакуль мышэй паганяеш, гатова будзе.

Кошка Муся пабегла, а кот Бімбус узяўся за справу. Дастаў з-пад лавы бляшанку вохры, абмакнуў пэндзлік, і ў імгненне вока ва ўсіх кацянят на задніх лапках нібы панчошкі з'явіліся. Зноў абмакнуў — і на хвасточках палосачкі ўспыхнулі. Яшчэ раз абмакнуў — насы рыжанькімі сталі. Хацеў абмакнуць у чацвёрты раз, але вохры ўжо не было, і ён сказаў:

— До! Цяпер брысь дасушвацца!..

Вярнулася кошка Муся і на гэты раз позна. Будзіць не будзіла кацянят, зноў згрэбла з печы ў абярэмак, кату Бімбусу за фатыгу падзякавала і пайшла дахаты. А раніцаю слязьмі зайшлася: яе кацяняты зноў былі як адно.

— Папсавалі дзяцей! — галасіла кошка Муся — Як на вуліцу выведу? А кошка Магдалена тут як тут, параду новую дае:

— Здай у хімчыстку. А то, сапраўды, не кацяняты — смяхоцце адно!.. Што было рабіць маладой маці? Сабрала дзіцянят і кінулася ў камбінат бытпаслуг.

А там толькі к зіме паабяцалі заказ выканаць.

Так і бегаюць у Мусіным двары шэра-бела-вохрыстыя мусяняты. А каторае ёсць каторае — не можа адрозніць ніхто. Нават сама кошка Муся.

1. *Фатыга* — абласное слова. Турботы, клопат. [↑](#footnote-ref-1)